Izvor: RTS

Poslanica Dveri Marija Janjušević najavila je da će podneti krivičnu prijavu protiv direktorke Agencije za ruralni razvoj opštine Inđija Ivane Pejović Ševrt zbog davanja lažnog iskaza u vezi sa kamenom koji je lider Dveri doneo u Skupštinu Srbije.

Lider Dveri Boško Obradović doneo je početkom oktobra kamen u Skupštinu Srbije, za koji je tvrdio da je kamen sa Kosova, ali je poslanik vladajuće koalicije Marijan Rističević preneo da mu je Ivana Pejović Ševrt rekla da je reč o kamenu koji je ona pozajmila Mariji Janjušević za kiseli kupus.

Marija Janjušević je za Vojvođanski istraživačko-analitički centar (VOICE) kazala da je reč o lažnoj izjavi koju je Ivana Pejović Ševrt potpisala kod notara. Prema njenim rečima, vlast je angažovala svoje "najbeščasnije poslušnike" da pokuša da umanji značaj poruke javnosti i podrške Srbima na Kosovu.

"Prilikom zvaničnog potpisivanja saradnje sa organizacijom 'Otadžbina' u Kosovskoj Mitrovici napadnuti smo kamenjem, što nam je dalo ideju da jedan kamen ponesemo za uspomenu. Zbog velike medijske pažnje koju je izazvala poslanička grupa Dveri simboličnim pokazivanjem kamena sa Kosova i Metohije, režim je angažovao svoje najbeščasnije poslušnike da pokuša da umanji značaj naše poruke javnosti i podrške Srbima na Kosovu", kazala je Marija Janjušević.

Tvrdnje da je reč o kamenu za pritiskanje kiselog kupusa, a ne sa Kosova izneo je poslanik vladajuće koalicije u Skupštini Srbije Marijan Rističević, koji je kazao da je to svojom izjavom, overenom kod notara, potvrdila i jedna žena iz Inđije, grada iz kojeg je i Marija Janjušević.

"Rijaliti zvezda, višestruko ucenjeni poslanik evidentno lošeg morala je u Narodnoj Skupštini Republike Srbije pokazao izjavu, koja navodno dokazuje pravo poreklo kosovskog kamena", kazala je za VOICE (www.voice.org.rs) Marija Janjušević i dodala da nije ni malo začuđena gestom Ivane Pejović Ševrt, "sada kada je upoznata sa poslovno-privatnim vezama i kriminalnim radnjama koje vežu Rističevića i Pejović Ševrt".

"Ni najmanje ne sumnjam da svetinje njima ne znače ništa, jer se ne mogu unovčiti i da bi Rističević i Ivana Pejović Ševrt kamen sa Kosova i Metohije zaista i koristili za prizemne potrebe i primitivne namene", navela je Marija Janjušević.

U oktobru prošle godine lider Dveri Boško Obradović poslanicima je pokazao kamen za koji je rekao da ga je doneo sa Kosova, na šta mu je predsednica parlamenta Maja Gojković poručila da mora da ga iznese napolje iz skupštinske zgrade, jer je u Skupštinu Srbije zabranjeno unositi kamenje.

Marijan Rističević je nakon nedavnog spornog konkursa Pokrajinskog sekretarijata za poljoprivredu izjavio da je Agencija na čijem je čelu Ivana Pejović Ševrt, bila ovlašćena za prikupljane neophodne dokumentacije, što mu je omogućilo da u rekordnom roku prikupi sve potrebne "papire" i dobije novac, podsetio je VOICE.

Ivana Pejović Ševrt potvrdila je za VOICE da je Marijan Rističević ovlastio Agenciju da prikupi neophodnu dokumentaciju, ali nije želela da odgovori na pitanje koliko je bilo potrebno vremena za taj posao.

"Ne da nemam ovlašćenje nego jednostavno ne dajem izjave nikada sem vezano za moj posao. Ako me pitate nešto iz moje struke, pitali ste me. Da li je Agencije imala ovlašćenje - rekla sam da jeste i ne mogu sa vama da ulazim u priču i u raspravu, hvala vam na pozivu", dodala je ona i prekinula razgovor.

Ivana Pejović Ševrt je nakon pobede Srpske napredne stranke na lokalnim izborima u Inđiji 2016. godine imenovana za direktorku Agencije za ruralni razvoj u toj opštini, a opozicija od tada zahteva da im se dostavi njena biografija, što vlast uporno odbija da učini.